KIRJALLINEN KYSYMYS P-3512/01

esittäjä(t): Francesco Fiori (PPE-DE) komissiolle

(20. joulukuuta 2001)

Aihe: Tupakanviljely

Tupakanviljely työllistää Euroopassa arviolta 600 000 henkeä tuotannon ja jalostuksen alalla. Tupakanviljelyyn käytettävästä maa-alasta, jonka laajuus on yhteensä noin 150 000 hehtaaria, suurin osa koostuu Etelä-Euroopassa sijaitsevista tiloista. Tupakanviljelystä saadaan paras tuotto alueilla, joilla maaperä on köyhä ja ilmasto on toisenlainen kuin muiden viljelykasvien vaatima ilmasto (Italiassa erityisesti Campanian, Apulian, Umbrian ja Veneton alueet). Tupakanviljelyn erityislaatuisuuden vuoksi varsinkaan pienviljelijöillä ei tällä hetkellä ole taloudellisesti kannattavia vaihtoehtoja tupakanviljelylle. Pienissä kunnissa valtaosa asukkaista hankkii elantonsa tupakanviljelystä.

Vuonna 1970, ennen kaiken jäsenvaltioissa tuotetun tupakan hankinnan taanneiden valtion monopolijärjestelmien lakkauttamista, perustettiin yhteinen markkinajärjestely, jolla luotiin tukijärjestelmä raakatupakan tuotannolle. Vuodeksi 2002 suunnitellun yhteisen markkinajärjestelyn tarkistamisen edellä komissio hyväksyi suurella enemmistöllä kestävää kehitystä käsittelevän asiakirjan, jonka myös Euroopan parlamentti hyväksyi ja joka välitettiin Göteborgin Eurooppa-neuvostolle. Asiakirja koskee tupakanviljelylle myönnettävien tukien asteittaista poistamista keinona suojella ihmisten terveyttä, mikä edustaa vääristynyttä ideologiaa, sillä Euroopan unionissa kulutettavan tupakan määrä pysyisi samana, unionissa nykyisin tuotetusta tupakasta 20 prosenttia tuotaisiin muualta, kauppatase nousisi ja mahdollisuudet valvoa kasvien laatua huononisivat selvästi. Lisäksi edellä mainitut tuet muodostavat nykyään noin 80 prosenttia tupakanviljelijöiden tuloista, ja tukien lakkauttaminen johtaisi siihen, että viljelijät lopettaisivat tupakanviljelyn kannattamattomana ja luopuisivat viljelysmaistaan.

Voisiko komissio näin ollen ilmoittaa, mitä muita viljely- tai työmahdollisuuksia se on suunnitellut tupakka-alan työntekijöille, jotka joutuvat lopettamaan tupakanviljelyn ja joiden perheiden toimeentulo vaarantuu tai tyrehtyy kokonaan?

Franz Fischlerin komission puolesta antama vastaus

(29. tammikuuta 2002)

Komissio on antanut 21. marraskuuta 2001 ehdotuksen asetukseksi palkkioiden ja takuukynnysten vahvistamisesta kolmeksi seuraavaksi satovuodeksi sekä tupakan yhteisestä markkinajärjestelystä annetun puiteasetuksen muuttamisesta.

Ehdotus on yhdenmukainen tupakanviljelyn tukien asteittaista lakkauttamista koskevien komission suuntaviivojen kanssa. Suuntaviivat esitetään Euroopan unionin kestävän kehityksen strategiaa koskevassa komission tiedonannossa ja tavoitteeksi asetetaan tupakanviljelylle myönnettävien tukien asteittainen lopettaminen ja sellaisten toimenpiteiden kehittäminen, joilla tupakanviljelijöitä ja tupakantuotantoon osallistuvia työntekijöitä autetaan löytämään muita tuloja ja vaihtoehtoista taloudellista toimintaa.

Komission päätöstä on edeltänyt huoli maatalouspolitiikan johdonmukaisuudesta Euroopan yhteisön perustamissopimuksen 152 artiklan (entisen 129 artiklan) kanssa. Artiklassa määrätään, että Kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. Tupakantuotannon tukemisen ja tupakkatuotteiden kulutuksen välistä yhteyttä ei ole kuitenkaan pystytty todistamaan.

Komissio on kuitenkin tietoinen siitä, että raakatupakan tuotantosuunnan muuttaminen saattaa aiheuttaa vaikeuksia tietyillä tuotantoalueilla. Tästä syystä ehdotuksessa paitsi taataan tuottajien tuensaanti seuraavaksi kolmeksi vuodeksi myös muutetaan eräitä tupakan yhteistä markkinajärjestelyä koskevia mekanismeja. Etenkin tupakka-alan rahastoa on ehdotettu muokattavaksi, jotta varojen avulla voitaisiin tutkia raakatupakan tuottajien mahdollisuuksia siirtyä viljelemään muita lajeja tai aloittaa muunlainen taloudellinen toiminta. Tarkoituksena on myös tutkia tuotantoalueilla toteutettavia erityisiä tuotantosuunnan muuttamistoimia. Maaseudun kehittämisohjelmista hankittu kokemus on tässä yhteydessä ratkaisevassa asemassa.

Komissio aikoo lisäksi kehittää tupakka-alan rahaston toteuttamia tupakka-alan tuotantosuunnan muuttamistoimia yhdessä kiintiöiden takaisinosto-ohjelman kanssa, mikä lisää huomattavasti toimintojen yhteisvaikutusta.

Ennen tupakka-alaa koskevien uusien ehdotusten hyväksymistä arvioidaan myös tupakan yhteistä markkinajärjestelyä. Komissio aikoo edetä määrätietoisesti ja asteittain tuotantoalueiden taloudellisen ja sosiaalisen elinvoimaisuuden säilymisen varmistamiseksi.